khistorydata/jeongjo-sjw-relations huggingface dataset:
정조 1년 · 목
予曰。四次祈雨。將行於北郊與　社稷乎。樂性曰。然矣。予曰。祈雨祭處所之次序。何時定式乎。樂性曰。考見謄錄則　先朝甲辰以後。似爲定式矣。予曰。然則　先朝乙巳年祈雨時。三次則親行於北郊。四次則親行於　社稷。與定式之次序不同。何也。樂性曰。似於其時以親祭有所變通而然矣。予曰。今欲親禱則北郊　社稷中。先行於何處可乎。樂性曰。以　先朝親禱之例觀之。則先爲親行於社稷。而以祭官定式觀之。則北郊從二品爲獻官。社稷從一品爲獻官。　社稷祈雨。似爲第五次矣。予曰。欲雨不雨。一霈尙靳。勢將親禱於　社稷矣。樂性曰。昨下綸音之後。卽時得雨。雖未霈然。可見天人感應之理。而今亦雨意甚緊。似不至於親禱之境矣。俄者大臣以爲。自上若下親祭之敎。則將有稟達之事云。下詢大臣後。議定似好矣。予謂左右相曰。雖有雨意。尙不霈然。實爲焦悶矣。　孝廟朝　肅廟朝。皆有四月祈雨之例。予豈歇後於祈禱之誠。而或恐煩瀆。姑且靜而俟之。且親禱之時變服等節。雖是已行之例。而心有所未安。尙今遲待矣。今則勢將決意爲之。而聞禮判言。卿等欲入來云故召之矣。北郊　社稷爲四次。　宗廟爲五次。卽是祈雨之次序。而　宗廟則墨衰入　廟。有所未安。五次以後。則親禱處所尙遠。今番四次。則只行於北郊。五次兼行　廟社。而親祭於　社稷似宜。卿等之見何如。尙喆曰。憂旱之聖慮至此。臣等固當將順之不暇。而四次祈雨。若得雨則豈至於親禱之境乎。臣等仰當體聖意。先爲替行矣。予曰。若過五次。則至九次而始可以親行。此則太遠。故欲爲闊狹於定式之中矣。卿等旣欲替行。四次祈雨。先爲攝行於北郊好矣。存謙曰。北郊獻官。臣等中。以自下達上之意。臣當進參矣。予曰。卿等相議爲之可也。
정조 1년 · 강
命北郊祈雨。大臣攝行。
정조 1년 · 목
敎曰。密雲不雨。視天夢夢。虔禱之擧。不可膠守常例。再明日北郊祈雨祭。遣大臣攝行。
정조 1년 · 강
命明義錄陪進。再明日爲之。
정조 1년 · 강
行召對于熙政堂。承旨徐有防。玉堂朴在源朴祐源。假注書李兢淵。史官徐龍輔金勉柱。
정조 1년 · 강
遞承旨金鎭衡。以李亨逵代之。
정조 1년 · 강
戶曹參議金亮行疏陳病狀乞遞。賜批。
정조 1년 · 목
批以。爾懇。向者敦諭之批。文雖齟齬。言由肝膈。意謂爾有幡然之思。及夫史官之回。見爾書啓。不徒無意於造朝。從以退巽之語。愈往愈摯。予庸愧忸。方擬更馳一諭。冀回遐心。適於此際。爾疏又至。引之以疾恙。辭之以出處。大失所圖。無以爲懷。噫。爾雖以高尙之志。謹於辭受之際。方今旱災尤酷。警告若是。凡所以求助求治之方。若先於招延林下之士。以爲左右。此時望爾之來。不啻如渴。爾須體此慇懃之意。俟少間登道。共濟國事。仍命遣史官傳諭。
정조 1년 · 강
詣　孝明殿齋宿。
정조 1년 · 목
具布裹翼善冠布圓領袍。乘輿出興泰門。詣　孝明殿齋室。
정조 1년 · 강
詣　孝明殿。行端午　奠。
정조 1년 · 목
具練服出齋室。詣　孝明殿。就板位。俯伏哭。在位者皆哭。哭止。予四拜。仍詣盥洗位。盥洗訖。詣　靈座前。三上香。行初獻禮。大祝讀祝訖。予降復位。亞獻終獻官以次行禮。予俯伏哭。在位者皆哭。哭止。予四拜。詣望燎位。禮畢。還齋室。
정조 1년 · 강
遣承旨。詣北郊奉審摘奸。
정조 1년 · 목
四次祈雨祭在明日也。
정조 1년 · 강
行朝講及次對于興政堂。領經筵鄭存謙。知經筵徐命善。特進官尹得養金魯鎭。大司憲李瀰。承旨兪彥鎬。玉堂沈念祖朴祐源。假注書徐鼎修。史官徐龍輔金勉柱。
정조 1년 · 목
講春秋。○左議政金尙喆曰。臣則方受香。詣祈兩所。日勢已晏。先退矣。予曰。庶類節目。何以磨鍊乎。存謙曰。吏兵判尙未逢見。故未及相議矣。予曰。政官本不就見大臣乎。古者大臣坐於政府。九卿以下。有招致立庭之規矣。今則政官不爲往見。實未知其故也。○予曰。雲峰君進前。杺進伏。予曰。何故請對乎。杺曰。臣昨日爲　毓祥宮獻官時。祭酒甁中有不潔。故不勝驚駭。玆敢請對仰奏矣。予曰。甚爲驚怪矣。兵曹判書蔡濟恭戶曹判書洪樂純曰。臣等俄於閤外取視。則不過小小之蟲。而乾死已久矣。
정조 1년 · 강
命該寺官員典祀官拿處。下吏從重科治。
정조 1년 · 목
敎曰。祭物何等愼重者。而有此不潔之事。該寺色官員及典祀官。一幷拿問嚴處。下吏令攸司從重科治。
정조 1년 · 강
許施關東留庫還加分之請。
정조 1년 · 목
右議政鄭存謙啓言。江原監司金履素狀啓。備陳種糧乏絕。農作愆期之狀。以還上留庫中。淮陽等十邑限三分一。平康等七邑限四分一。又許加分事。請急速稟旨矣。道臣巡審民情遑急。所請之數。亦有酌量。請許施。從之。
정조 1년 · 강
命使行時物貨立條。回咨撰出。轉送北京及盛京。
정조 1년 · 목
右議政鄭存謙啓言。禮部咨文纔出來。而使行赴燕時齎去物貨。或有沿途遺失之弊。故依乾隆立條舊例。申飭事也。回咨令槐院撰出。而盛京禮部又以此事粘移咨矣。一體撰出。定禁軍給馬。下送灣府。傳給鳳城將。請轉送北京及盛京。從之。
정조 1년 · 강
重推備堂金華鎭。刑曹判書張志恒。參判金華鎭。
정조 1년 · 목
右議政鄭存謙啓言。備堂金華鎭。頃於申飭之後。今日賓對。亦不進參。從重推考。請申飭行公。○又啓言。刑曹判書張志恒。近聞引入。久不開坐。參判亦然云。請從重推考。幷從之。
정조 1년 · 강
命庶類節目。商確以聞。
정조 1년 · 목
敎曰。庶類節目。就議大臣。成進之命。今已閱月。尙無動靜。今問不得與兩銓長相見云。大官總百僚。故古有九卿以下招致立庭而責之者。近來朝綱解弛。每多拋棄。堂陛之不嚴。亦由於此。傳敎以後行公吏兵曹判書。幷從重推考。其令趁卽商確以聞。
정조 1년 · 목
敎曰。副提調持加減心腎湯入侍。○國榮曰。金方行拿鞫事。徐浩修旣已設鞫。更爲疏請。判義禁所達。不必出擧措矣。予曰。然矣。國榮曰。疏批之下。然後該府可以擧行矣。
정조 1년 · 강
行召對于興政堂。承旨李義翊。玉堂沈念祖朴祐源。假注書徐鼎修。史官徐龍輔金勉柱。
정조 1년 · 목
敎曰。金方行雖以悶旱之意。姑不鞫問。許久滯囚。反有欠於審恤之道。明日開坐爲之。
정조 1년 · 강
吏曹參判徐浩修上疏。請金方行設鞫。賜批。
정조 1년 · 목
疏略曰。臣伏見傳敎下者。有金方行明日開坐之命。始覺疏語大違格式。近來臺啓中。逆獄罪人。輒請拿鞫。故臣亦依此下語。而其實則設鞫之請也。如方行之負犯至重者。何可自本府開坐而已乎。卽令王府設鞫擧行。批以。所請依施焉。
정조 1년 · 목
敎曰。推鞫以本府爲之。
정조 1년 · 강
行四次祈雨祭于北郊。
정조 1년 · 강
御興政堂行晝講。仍召見統制使下直守令。知經筵洪樂性。特進官鄭光漢。承旨李亨逵。玉堂沈念祖朴祐源。大司憲李瀰。大司諫金夏材。宗臣鶴林君焴。武臣李長燁。假注書徐鼎修。史官金勉柱林錫喆。統制使李昌運。
정조 1년 · 목
講春秋。○予曰。統營素多弊瘼。卿須善爲之。昌運曰。臣敢不殫竭心力。思效萬一之報乎。予曰。下直守令進前。三陟府使閔弘燮進伏。予曰。卿出自宰列。想必善爲矣。三陟賑邑乎。弘燮曰。然矣。予曰。近聞東民多流離云。卿須善撫摩。必使安集也。弘燮曰。聖敎至此。臣當殫竭爲之矣。予曰。吏兵曹頒册單子。催促修入。明義錄進上件及頒賜件。合爲幾件。幷爲知入。承旨李亨逵還入奏曰。頒賜單子。今方修整。明義錄進上及頒賜件。合爲二百五十件云矣。
정조 1년 · 강
命監察。召對時同爲入侍。
정조 1년 · 목
敎曰。監察之職。不特監察朝會及祭享之班而已。雖以班列一事言之。近日陪祭之班。雜遝莫甚。雖是合班於西庭之致。亦豈無區別之道。且大小　祝典。臺監例有按視陳設。糾察不如儀者。若不知規式。則何以知不如儀者乎。況當祈雨行祭之時。凡係禮節。尤宜致謹。見任監察。果皆得人乎。又閱故事。　列朝賜對臺監。試其能否。可仰重　祀典之聖意也。文南武監察。皆令召對時同爲入侍。
정조 1년 · 목
敎曰。副提調持加減心腎湯入侍。○予曰。賠銀事咨文。今又出來。此甚可悶。當初千金之失。是何大事。至於呈文之擧。致此葛藤乎。國榮曰。有欠商量矣。予曰。欲推千金。而致此年年使行之費了許多官銀。豈非失策耶。
정조 1년 · 강
召見禁將徐命善于尊賢閣。
정조 1년 · 목
予曰。明義錄今已成書。義理庶幾闡明。而追思當日之。所經歷尙覺懍然矣。命善曰。從今以後。人心可定。予曰。監察入侍。金觀欽進前。予曰。押班何以爲之乎。觀欽曰。自一品至九品。以班次押班矣。予曰。近來動駕時。百官或參於出宮。而不參還宮。向日唱榜時。班列亦不整齊。何故耶。觀欽曰。申飭而或不從令矣。予曰。何不爲呈課之規乎。觀欽曰。若有目擊之事。或爲呈課矣。李瑞白進前。予曰。能知祭享點視之規乎。瑞白曰。祭物陳設後點視矣。予曰。點視卽點視。陳設之次序。而監察不知點視之本意。此豈成說乎。今番則便同令前。姑爲寬恕。此後作爲圖式。着意點視也。張鉉五進前。予曰。押班何以爲之乎。鉉五曰。班列有離次之弊。則糾察禁止矣。宋重鉉進前。予曰。爾能修擧職事乎。重鉉曰。未能修擧矣。尹衡喆進前。予曰。押班與點視等事。着意爲之。李光浹進前。予曰。已諭於他監察。點視等事。另加修擧也。李羲星進前。予曰。置圖式於府中。學其點視之規也。鄭喆淳進前。予曰。與吏判爲幾寸乎。喆淳曰。爲再從兄弟矣。予曰。監察雖將極擇。無過於如汝者。祭享點視及班列禁察等事。着意修擧也。
정조 1년 · 목
予曰。金方行爲發明乎。有防曰。果爲發明矣。命有防讀奏金方行供辭。命書判付訖。予曰。承旨持此進去推鞫所可也。
정조 1년 · 강
遞承旨鄭象仁。以金夏材代之。
정조 1년 · 목
敎曰。右副承旨許遞。前望單子入之。
정조 1년 · 강
持平洪履健疏陳國計民瘼。賜批。
정조 1년 · 목
疏略曰。夫水旱爲災。雖是聖王之不免。而預備無患。實是有國之長策。今日國計。可謂言之哀痛矣。倉廩無終歲之計。府庫之三年之蓄。卒有饑饉疾疫之災。則將何以善其責而備其患乎。生財之道。亦非有別般奇策。不過曰量入爲出。務從撙節而已。勢之不得已。事之不可廢者外。一切省約。內而錢穀出入。外而糶糴儲置。典守必嚴。則歲計有餘。雖當極備極無之時。亦可以恃而無憂矣。許多弊源。有難毛擧。而其最甚者。則民役之不均也。軍政之不修也。卿相墳廬。士夫鄕庄。多或累百戶。少亦數十家。不隸軍籍。不應官役。便作閑民。爲守宰者。或拘顏情。或畏威勢。莫敢誰何。豪富之戶。輒復效尤。軍額之日縮。賦役之日煩。職由於此。此偏逸則彼偏苦。理之常也。哀我斯民。如之何其不困且悴也。一遵舊制。修整軍籍。則少救窮民倒懸之急矣。方當憫旱之日。屢降求言之音。而臣亦忝居臺地。孤恩癏職之罪。實所難逭。伏願鐫削臣職。以爲不言者之戒焉。批以。所陳切實。與民瘼一款。適中其弊。九重深邃。何以盡燭。其令廟堂分付道臣。劃卽査櫛。俾有實效。爾其勿辭察職。
정조 1년 · 강
司諫趙尙鎭陳疏自引。仍請流民邑守令論責。賜批。
정조 1년 · 목
疏略曰。臣以五朔奇疾。前後館職之除。製講之班。連事違逋。每一循省。踧踖懍慄。且於前都憲鄭一祥。疏論金方行事。竊有所驚懍愧忸。臣於館錄之時。猥叨東壁之任。矇然混點。伊時副學之臣。旣蒙鞶遞。參圈諸臣亦旣自劾。則臣何敢晏然自恕。無所顧憚也哉。臣方以情病乞免。何敢贅他。而近伏聞關東流民來聚京城者。亦爲不少。所見愁慘云。實由守土之臣。不能體聖上如傷之德。有以竭力而賙賑之也。臣謂流散最多邑守令。査實論責宜矣。且伏念　先大王朝。或値凶荒。饑民流散。來在都下。則使有司之臣給糧還送。各邑所到。亦令支給還送。今亦一遵舊例。仍又另飭賑邑守令道臣。接濟安集。是臣之望也。批以。所陳亦有意見。下廟堂稟處。爾其勿辭。調理察職。
정조 1년 · 강
玉堂聯箚陳勉。賜批。校理朴在源沈念祖鄭志儉。修撰沈豊之尹尙東朴祐源。
정조 1년 · 목
箚略曰。伏惟我殿下。越自嗣服。凡所以修德行仁之方。靡不用極。則宜享天心。休祥自集。而今玆之旱。胡爲而至哉。要之天之一理。本自无妄。而人主之所以仰體者。在心爲實心。在政爲實政。治心之工。或不能十分無歉於實理耶。至於爲政之方。古人必以立治規爲本。而後上下之志定。以之而弊可革俗可化矣。徒欲隨事救治。觸處牽補。則雖或苟安於一時。而不足爲法於百世矣。其於治規。亦幾立矣。而獨未有以大振作大舊勵。故在廷之臣。有不能濯舊圖新。以至法綱之不振。實惠之未究。何莫非群下之罪。而苟求其故。實由於治規之未盡立。惟殿下懋哉。臣又伏見傳敎。使方伯守宰。條陳下民之疾苦。此誠最急之務也。噫。民之疾苦亦多矣。或貪吏侵漁。轉成謬例。或徭役偶加。仍同常賦。或軍額偏廣。或還穀不均。若此等類。各爲其邑之痼弊。而守令因襲。不能變通。小民怨苦。無以自達者。殆不可勝數矣。一一具報于道伯。道伯又論列各邑所報。上于廟堂。然後殿下與廟堂之臣。參量講究。蠲減者蠲減。變通者變通。而若徭役軍丁還穀之屬。用朱子類會均節之法。則其於推實心行實政。或不無可補。至於殺獄。獄之重者。雖葬年久之後。亦皆掘檢而成獄。其法載於無冤錄。而挽近以來。不許掘檢。故或屍親相和而徑瘞。或事情年久而始發。則只以證左成獄。獄之不誤。其亦難矣。安知幽鬱之冤不在其中乎。宜命有司。復行掘檢之法。此亦爲實政之一事也。且夫庶類之定制收用。實是我聖上無物不遂之德。然欲久行而無弊。則莫若善制於其初。今若以各族之庶無復區別。則嫡之所枳。以庶而得通。庶則已顯。以嫡而反微者。有混雜倒置之難。臣謂當各視其嫡而降一等。以附周禮小宗統於大宗之義。然後其法始可無弊矣。臣於十事之外。偶因飭敎。有此附陳。而非特此也。敎育人材。而實有其化。則亦所以應天也。顧今文風之丕變。自是有國之先務。文臣之試講製述。旣皆復舊。聖意所在。孰不欽仰。而三禮之書。古之所以立學設科之經也。其於國家之用。最爲緊關。而廢而不講。殊非宋儒先以禮敎人之意。臣謂文臣殿講三經輪次之後。使以三禮應講。以爲學習之地宜矣。且湖堂古規。今不可驟議。而年少文臣。不由勸課而能自勤勵者。十未一二。臣謂館閣諸臣。博選三十以上文臣之可以需用者。每番二員輪直於槐院。講習文史。以時考試。則是無湖堂之名。而有湖堂之實矣。今當文武儒講製射申明之日。文衡之輪次。國子長之月課。亦宜一遵舊法。俾皆修擧。而三十前生進之有文學可用者。亦令國子長定額抄選。別處一齋。使之講習。若文臣之輪直槐院。而掌色之選。於是焉取之。則可以變文風而正士趨矣。凡此數者。其所致效。尙惟遠矣。目今激揚之責。惟在於銓家與臺閣。蓋臺閣。公論之所在。而風化之所自出。臺閣尊。然後朝廷始可尊。亦令選部刊去其通淸之太濫者。以爲尊朝廷惜名器之地焉。批以。陳箚凡有十有餘言。而起之以實。結之以實。眷眷於實之一字。而言皆切實。實合時措。予實嘉之。曷不以實心做實政。以爲應天以實之道乎。首陳事。爾言非過。予病在是矣。第二件事甚好。下廟堂稟處。第三件事。已議大臣。當宣傳敎矣。第四件事。令銓曹之臣。就議大臣講定。第五件六件七件八件事。各令所司之臣。或修復舊章。或爛商新制。亦爲議大臣以聞。第九件事。亦令銓曹覆啓。
정조 1년 · 목
予曰。玉堂箚子善製矣。彥鎬曰然矣。予曰。今日拜箚玉堂。俱會閤外。親受賞典事。注書出去分付也。予曰。推考房承旨入侍。徐有防進前。命讀金方行供辭訖。予曰。玉堂雖未齊會。如有先來閤外者。使之入侍。彥鎬與校理鄭志儉修撰沈豊之偕入進伏。予謂志儉曰。爾則自在桂坊時已知之矣。初入玉暑。所陳箚子。甚爲切實。予用嘉之。
정조 1년 · 강
命拜箚玉堂。各賜帿弓一張。
정조 1년 · 목
敎曰。職在啓沃。應旨言事皆喫緊。以副予悶旱求助之意。予甚嘉尙之。其宜奬以勸之。拜箚諸玉堂。各賜帿弓一張。賞不可濫。亦不可費諸武庫。以內下者頒給。
정조 1년 · 강
給安邊靈光等燒囕渰死恤典。
정조 1년 · 목
咸鏡監司趙重晦以安邊府朴召史等燒囕死。全羅監司李普行以靈光郡李必成等渰死馳啓。幷敎以令本道恤典擧行。
정조 1년 · 강
社壇。命親行祈雨祭。　宗廟祈雨。遣大臣攝行。
정조 1년 · 목
敎曰。噫。近日亢旱。可謂孔酷。幾次禱雨。霈澤尙閟。出日杲杲。繼以凄風。言念民事。若恫在己。顧予微誠。豈足以仰格天心。而民事之竭悶若此。代犧躬禱之擧。有不容少緩。況敬考已例。親禱之擧。自　孝廟朝至于　先朝。每行元年。而多在於三四次矣。予之尙今遲待者。非敢慢也。特以服色之有所變改。不忍遽然命行。視以　先朝親行之時。抑云晚矣。此亦予誠淺之一端。不卜日。當於初九日。親諸社壇。親行祈雨祭。而　宗廟祈雨。亦是當次。遣大臣攝行。令禮曹知悉。齋官另加擇差。其各體予虔禱之意。必也沐浴其身。洗濯其衣。務盡齋明之道事。自吏曹申飭享官及陪享官。
정조 1년 · 강
命金方行特放。推鞫撤罷。
정조 1년 · 목
敎曰。金方行之設鞫。實出於劾實之意。而今見供辭。箇箇發明。非不知加刑取招。而噫以名父之子。常情論之。必無爲賊邊之理。如養厚者。何可疑之於人人乎。說使漫漶而欺瞞。在渠爲罔赦之罪而已。有何損於朝廷之處分耶。當此悶旱之時。宜有曠蕩之澤。金方行特爲放送。推鞫撤罷。
정조 1년 · 강
命隨駕軍參半擧行。御營留陣除之。
정조 1년 · 목
敎曰。軍亦民也。民亦軍也。爲民祈雨之時。何可勞軍隨駕。訓局馬步軍挾輦軍禁軍。參半擧行。御營留陣。處所相遠。亦爲除之。
정조 1년 · 목
敎曰。當此修省之日。其宜修復舊典。刑房承旨馳往禁府。刑曹輕囚。一幷放釋。罪名之最重者。事係殺獄外。得雨間一幷保放。其他捕廳及各軍門各司拘留人。亦依舊例。該房承旨知委。放送後以啓。
정조 1년 · 강
以新溪君★(木+悳)爲都總管。鄭昌順爲副總管。
정조 1년 · 목
敎曰。公家文書懸頉。自有其例。則寶劍望。以有故懸註。病乎在外乎。擬望總管推考。所謂有故之代改差。口傳差出。
정조 1년 · 목
敎曰。副提調持加減心腎湯入侍。○予曰。用樂一節。亦甚難處矣。以祈穀祭前例觀之。則宜不用樂。而亦莫能決定也。國榮曰。用樂固是格神之大節目。而且有　先朝已行之例。此則似不可廢矣。
정조 1년 · 강
御興政堂。召見齋宿大臣以下。領府事李溵。左議政金尙喆。右議政鄭存謙。禮曹判書洪樂性。承旨兪彥鎬。校理朴在源沈念祖鄭志儉。修撰沈豊之尹尙東朴祐源。
정조 1년 · 목
予曰。　先大王乙巳年　眞廟世子册封陳賀時用朝服。蓋以授受有國之大禮故也。　社祭亦是大禮。則服色雖不得不從吉。而予意則冕裳纁色。庸玄易之。以附麻冕之義似好矣。卿等之意何如。尙喆曰。旣用冕服則似無關於纁玄矣。予曰。此時用樂。亦豈非不安乎。尙喆存謙曰。大祀用樂。特以所重有在矣。樂性曰。　孝廟朝亦收議而用樂矣。
정조 1년 · 강
遣承旨。詣　宗廟奉審摘奸。
정조 1년 · 목
予曰。終未得雨。至於親祭之境。變服之節。心實悶迫矣。國榮曰。　列聖朝已行之例。而一時從權。出於不得已也。予曰。服色等事。昨與大臣相議。而終無的見。可悶矣。
정조 1년 · 강
詣　社稷齋宿。
정조 1년 · 목
具翼善冠黑圓領袍。乘輿出興泰門。詣崇政殿月臺。親押。乘輿出興化門。至　彰義宮前路。敎曰。　彰義宮不但奉　懿昭廟。奉　先朝影幀。而將爲將事之所也。其制一遵宋之神御殿景靈宮。則路過此宮時。不以下輦磨鍊於節目。甚是不察。禮曹堂上推考。至　社稷。入幕次。予命承旨兪彥鎬。讀奏大明輯禮宣宗祈雨祭卷。予曰。服色一節。今則雖無奈何。而考見此書。足爲可據之文矣。彥鎬曰。實爲可據矣。予曰。大臣禮判入侍。金尙喆洪樂性進前。予曰。　列聖朝旣有已行之例。故今姑遵用而至於袞龍袍。則終涉重難矣。卿等亦已考見前例乎。尙喆曰。　孝廟收議時。禮曹覆啓。初無古禮之證據矣。予曰。考見實錄則可以詳知乎。尙喆曰。似然矣。敎曰。春秋館堂上進詣藝文館。考出實錄以奏。予曰。俄聞左相之言。　宣廟朝　仁聖王后國恤時。親行祈雨祭。而其時則用紅袞袍云。前例亦皆不同矣。承旨洪國榮曰。從前規例。各自不同。此後博考典禮。收議山林。以爲一定之規似好矣。予曰。掌樂院樂師入侍。張文周進伏。予曰。文武舞服色及所執之物何如。文周曰。文則着進賢冠執鑰翟。武則着皮弁執干戚矣。予曰。行祭時樂七成而行四拜禮乎。文周曰。然矣。予曰。奠幣獻酌撤籩䇺之時。皆有樂章。而近來則隨人行步之遲速。以爲其節。或步遲則疊奏已奏之章。步速則間闕未奏之章云。殊欠誠實。此後則勿以行步爲節。惟當依例爲之可也。少頃出幕次。入自壇西門。詣　社壇省器位視滌濯。執事者擧羃告潔。復詣　社壇。出西門詣省牲位北向立。掌牲令牽牲南向跪告腯。大祝各巡牲一匝後東向告充。掌牲令以下各牽牲詣典祀廳。予還幕次。予曰。祈雨祭處所中西壇。在於何處。而廢於何時乎。注書知入。李兢淵還奏曰。禮曹謄錄無可考矣。國榮曰。俄伏見畿伯狀啓。則朔寧之雹災亦非常矣。予曰。天災如是疊見。曷勝驚懍乎。
정조 1년 · 강
行　社壇祈雨祭。
정조 1년 · 목
具翼善冠黑圓領袍。自幕次入壇西門。就版位行禮。詣盥洗位盥洗。仍詣　社壇　國社氏神座前。三上香尊幣。又詣　后土氏神位前。三上香奠幣。詣　國稷壇如　國社禮。降復位。大祝讀祝文訖。亞獻官終獻官行禮如儀訖。仍詣望燎位。禮畢。出自西門還幕次。少頃。乘輿出　社稷門外入幕次。改具布裹翼善冠布圓領袍。乘輿至興化門。入興泰門還內。
정조 1년 · 목
予曰。其雨其雨杲杲出日。正爲今日道也。此實由予誠淺而然矣。其在自訟之義。有不敢晏然。將欲減膳矣。
정조 1년 · 목
敎曰。顧予寡昧。豈望孚格。而昨日頗有可望。今日之候。可謂漠然。戒懼交中。曷可言喩。咎在一人。萬姓奚辜。自今日減膳五日事。分付廚院。
정조 1년 · 강
行夜對于興政堂。承旨兪彥鎬。玉堂鄭志儉沈豊之。假注書徐鼎修。史官林錫喆金勉柱。
정조 1년 · 강
御崇政殿。行常參。
정조 1년 · 목
具布裹翼善冠。白布圓領袍。乘輿出興泰門。詣 孝明殿展拜。入殿內奉審訖。詣崇政殿陞座。予曰。俄者柢迎時。東班品行雜亂。殊甚駭然。承旨鄭民始曰。常參班行。本是三行。而今則果是雜亂矣。敎曰。東班常參官。正卿以下一竝推考。予曰。東西班如禮分立後行禮事分付。常參官入就位。行四拜禮訖。予曰。旱餘得雨。民事多幸。領議政金尙喆曰。悶旱之餘。得此大霈。此是殿下方寸之得。而益知天人相感之理也。從今以往。益加自勉。恒軫對越之誠。修省之德。不以得雨而少忽焉。予曰。所陳勉戒。誠切實矣。尙喆曰。別無稟定者。右相初登筵席。令右相奏事似好矣。予曰好矣。右議政徐命善曰。殿下悶其鼎席不備。畀臣以不敢當之職。自顧恧蹙。萬無承當。伏望亟收成命焉。予曰。言甚過矣。今予此命。予非私卿。須安心勿辭焉。吏曹判書鄭弘淳曰。向來臺臣。以監察擇人事論啓。而事係官制變通。請詢大臣處之。予詢大臣。尙喆曰。古則未經監察者。不得爲通淸。吏判之意。欲以此爲通淸之準的矣。予曰。然則其所注擬。只見其地處乎。擇其有風力者而除之乎。尙喆曰。不獨地處。擇人爲最矣。左議政鄭存謙曰。擇人地處。參半注擬似好矣。命善曰。通淸階梯則甚好。不見地處。則有混淆之慮矣。予詢原任大臣。領敦寧金陽澤曰。不獨取其地處。擇其風力者除之似好矣。判府事李溵曰。左相之言好矣。予曰。擇人與地處。有司之臣所當推移變通者。作爲通淸階梯無妨矣。弘淳曰。武監察。何以爲之乎。予詢武臣。張志恒曰。爲經歷階梯則似合矣。予曰。此則無妨。以此爲經歷階梯。則雖已經經歷者。未經監察之前。勿論其履歷。已經副正者。屬之令前似好矣。尙喆曰。臣等與吏兵判更爲消詳以奏似好矣。予曰。後日次對更奏也。
정조 1년 · 강
右議政徐命善陳勉。賜批。
정조 1년 · 목
命善啓言。殿下臨御以來。鋤治兇逆。累十年盤據。朝廷之戚里古家殆盡矣。被其卵育之恩。藉其吹噓之力者。旣失憑依之所。今雖色恭而面從。其心安得無菀菀不得底意乎。雖不敢以某事某事爲殿下之失政。而其屋下私談曰。明察太甚。或近於苛。任用太狹。或近於偏。潛自和應。互相倣效。朝政旣無闕遺。則此輩之言。固不足有累於聖德。而當此朝象泮渙人心未定之時。若無包涵鎭靖之道。則亦非細憂。向來下敎中。咸與維新四字。實有區區之意。上旣盡委任之意。則下必有圖報之忠。人情之常也。從今以往。用捨之際。滌垢棄瑕。咸使自新。隨才授任。俾盡其誠。則向之回戀舊窟怫鬱不平者。安知不爲國家盡心思報其萬一耶。必須先之以導率。繼之以涵容。則苟有秉彝之心者。孰無報效之意哉。俯賜採納。批以所奏全篇。純然甚好。當留意矣。又啓言。言路開閉。實關有國之興替。聖上臨御以後。降旨求言凡幾遭矣。而直言讜論。迄無聞焉。此實由於臺閣不重。憲長地望淸切。今則世不爲貴。人皆厭避。以含默爲能事。苟不大加警飭。將無革弊之日。另飭銓曹。各別愼擇。使之久任。如非情勢之必遞者。則喉院勿捧辭單。委任責成。强引求遞者。銓曹罰之。朝廷罪之。則臺閣不期重而重。言路不期開而開。此正當今之急務。俯賜採納。批以卿言好矣。予當留意。而申飭銓曹可也。又啓言國家之治否。係於人才之得失。今我聖上銳意圖治。而朝著之間。人才眇然。至尊獨憂。治道未成。職由於此。搜訪才彥。隨能任職。今日之所當先也。德望器量之可任承弼者。文華才學之可任館閣者。則自有枚卜之規。圈點之法。而至於綜練剛明可任藩屛者。智勇鞱略可任將帥者。心計精力可任財賦者。別立薦目。使政府六曹長官及三軍門大將。各擧所知。務盡得人之道。而至於軍門別薦。卽是故事。而因循久廢。殊非朝家儲養將才之意。申飭諸將臣。着實採訪。一體擧行。則必有成效也。俯賜採納。批以所奏好矣。依爲之。又啓言。招延儒賢。有國之先務。粵在 祖宗盛際。每於 臨御之初。必有一二宿德之士羽儀王庭。賁餙治象。上以匡輔君德。下以矜式朝廷。有益於世道。厥惟大矣。殿下臨御之初。首擧招徕之政。虛佇之意溢於辭表。而尙未聞一人造朝。或無乃禮勝於誠而然耶。伏望務積誠意。必以實心勸起。批以此亦好矣。當留念矣。
정조 1년 · 강
命罪人洪達洙移付法司。
정조 1년 · 목
右議政徐命善啓言。近來閭閻間。有以抄擇宮女之說。互相傳播。不無騷擾之弊。故自捕廳詞察根因。前內醫洪達洙捉來究覈。則果以造言自服云。因逆黨被謫。而纔蒙放者。其心所在。有不可測。罪人洪達洙移送法司。施以當律。斷不可已矣。敎以移付法司嚴勘。
정조 1년 · 강
先朝實錄。命設廳始役。
정조 1년 · 목
領議政金尙喆啓言。向以 先朝實錄設局事仰達矣。今則右相旣出。會同後。堂郞啓下。請設廳始役。從之。
정조 1년 · 강
命保民司帽稅節目入啓。
정조 1년 · 목
領議政金尙喆啓言。向以保民司存罷事。有所仰達。而且承下敎矣。保民司則依前置之。官帽事有銷刻之嫌。請只令帽稅節目消詳啓下。敎以好矣。依爲之。
정조 1년 · 강
命庶類節目姑先書入。鄕案許入。令禮曹稟議。
정조 1년 · 목
領議政金尙喆啓言。吏兵判持庶類節目以入。而造次間不可稟定。姑先以節目書入。御覽後從當議定。似好矣。從之。○吏判鄭弘淳啓言。官職事當自吏兵曹擧行。而鄕案許入與否。令禮曹稟議。從之。
정조 1년 · 목
敎曰。副提調持加減心腎湯入侍。○予曰。今日右相所奏。可見爲國之誠矣。國榮曰然矣。此等事非知之難。行之爲難。深留聖意。
정조 1년 · 강
命吏文製述。漢學殿講。明日以崇政殿爲之。
정조 1년 · 목
敎曰。聞以承文院褒貶。居鄕文臣之上京者多云。吏文製述。漢學殿講。明日爲之事分付。○又敎曰。處所以崇政殿爲之。
정조 1년 · 목
敎曰。常參。大會也。其禮至嚴。是以大僚總百僚。百僚之事。皆可警飭。而其餘應常參官。不過隨其職掌而進奏而已。近來廷臣。少知法意。越其職而紛紜。非其掌而䜈說。是固予不敎之致。何責之深。而此後政院申飭。俾知堂陛之嚴。
정조 1년 · 강
右議政徐命善。箚請所帶之任照例稟處。賜批。
정조 1년 · 목
批以各令攸司御處。仍命遣史官傳諭。
정조 1년 · 강
以洪樂性爲守禦使。
정조 1년 · 목
備局啓言。右議政徐命善箚子稟處事。所帶守禦使。近例連許勉副。而事係大臣去就。請上裁。敎以右相守禦使之任勉副。薦望以入。
정조 1년 · 강
掌令朴在源疏陳父病乞遞。仍請洪達洙盤覈。賜批。
정조 1년 · 강
秋曹以罪人李睦倫靑山縣定配啓。
정조 1년 · 목
禁衛營啓言。去夜巡邏捉得李睦倫。稱以兩班。酌酒作拏。毆打將卒。故依例棍治。而令攸司請照律嚴處。允之。○刑曹啓言。李睦倫決杖七十。徒一年半。靑山縣定配押送。
정조 1년 · 강
命洪達洙開坐通衢。嚴刑遠配。
정조 1년 · 목
敎曰。其在曉譬之道。豈可止令曹內決罪。刑曹堂上開坐於通衢。會集都民後。洪達洙嚴刑遠配。罪豈止於刑配。而達洙卽逆家干連人。昨年特敎定配而蒙宥者。則無怪其妖言之煽惑也。是巨魁自在。䝱從罔治之意。以此分付。
정조 1년 · 강
秋曹以洪達洙通衢嚴刑。三水府定配啓。
정조 1년 · 목
該曹啓言。依傳敎。臣等開坐於鍾樓街上。聚會衆民。罪人洪達洙嚴刑一次。三水府定配押送。
정조 1년 · 강
御崇政殿。行漢學殿請吏文製述。考官鄭存謙李徽之金華鎭。參考官趙★(肅/心)徐有元洪秉瓚林得造。讀券官徐命善黃景源李在簡。對讀官李義翊金尙集徐逈修金夏材。
정조 1년 · 목
具布裹翼善冠布圓領袍。乘輿出興泰門。詣崇政殿降輿陞座。試官以下行禮訖。予曰。如此製述時。讀券官可以書題乎。親臨懸題則一也。予曰讀券官書之也。○以擬朝鮮國王。遣中樞院使趙琳。請賜國號爲奏題。以朝鮮國王。謝賜四書五經。性理大全。資治通鑑等書。俾化東俗爲表題。予曰。日熱此酷。講員皆出送麗春門外。五員式入來。應講製述。文臣東西月廊以職次分坐次事分付。予曰。守禦使其令入侍。親受密符。○敎曰。職次列坐之意。申飭下敎。則喧聒而終不整齊。出入經幄之人。苟知道理紀綱。則固如是乎。今則不可以屬之不敎而不飭。應製人中玉堂。卽是前班人員也。無論時任曾經玉堂。過褒貶後。一竝禁推。○予曰。製述試官。姑爲退去。待收券入來。命開講。李儒慶以下七人進講。命試官少退入侍。鄭必忠以下進講。○敎曰。日熱如此。而聞副提調之言。已備置滌暑之劑云。其令分饋入庭講人員。予曰。漢學殿講及吏文製述。賞罰何如云耶。民始曰。居首則錫馬。殿講不通。製述白文呈券。推考云矣。命考券。予曰。所謂表。何其沒實也。表則姑置之。奏文先考。命官考奏文。選二張。予曰。表中或有具式製者。一張選之可也。命考官選一張。奏曰。此文非但具式。頗勤渠矣。予曰。然則置選考。命善曰。此表比之奏文最優。以此爲壯元乎。予曰。依爲之。坼封訖。予乘輿還內。
정조 1년 · 목
敎曰。副提調持加減心腎湯入侍。○予曰。昨日常參。旣未得兼行次對。明日欲次對矣。
정조 1년 · 목
國榮曰。日熱如此。諸醫以謂心腎湯姑爲停止。進御六和湯爲宜云矣。
정조 1년 · 강
命加減心腎湯今姑停止。六和湯本方。人蔘代入沙蔘煎入。
정조 1년 · 목
予曰。禮曹　 元陵位田草記判付者持入。民始奉進讀奏。予曰。位田之以量外加耕望定。民弊甚多。故欲以元結劃送矣。民始曰。此誠爲民邑除弊之道矣。
정조 1년 · 목
領議政金尙喆曰。庶類節目持入。今日可以稟定乎。予曰。依爲之。承旨徐有防讀節目訖。予曰。文官牧府使。當爲末職乎。吏曹判書鄭弘淳曰然矣。予曰。文堂下則許其三曹及直講等官。而武臣則只許中樞府一窠。似是斑駁矣。右議政徐命善曰。誠如聖敎矣。予曰。武將之意何如。刑曹判書張志恒曰。如有可用之人。如兪國良鄭忠信者。則何抱常格而不擢用乎。予曰。節目中如有卓異著顯者。則文可爲三司。武可爲內外將乎。尙喆曰。此一條。拔之似好矣。予曰。鄕案一節。何以則好耶。尙喆曰。鄕案則不可許入矣。予曰。不許鄕案。則此輩怨心。一倍於前。可不悶哉。予曰。更爲商確。節目改修以入。○予曰。 元陵位田處所及結數書來乎。禮曹判書洪樂性曰。書入矣。予曰。 元陵位田之尙未有定處。非他故也。謂以量外加耕。圖占松田。故到處見塞。迄未決定。此乃牟利之輩慫慂 陵官。欲爲多占之致。極爲無狀。樂性曰。果有此弊矣。予曰。新定處。以五十結書啓。依其所報。以戶曹元結中。五十結定給無妨矣。樂性曰。下敎誠好矣。予曰。量外之弊大矣。量外之地。卽守令所食。而此而奪之。則爲守令者無着手處。故侵漁轉甚。此可悶也。尙喆曰。聖敎至當矣。予曰。各 陵園位田。多寡懸殊。極其怪訝。當依 健元陵結數。均齊磨鍊甚好。禮判與戶判相議。考出書入可也。予曰。薦新物件數書來乎。樂性曰。持入矣。予曰。 景慕宮薦新。當爲磨鍊。比 宗廟似有減等矣。尙喆曰。薦新異於享祀矣。予曰。大抵薦新物種繁多。禮判酌量其多少。可減者減之。可增者增之。如貢膳節目樣磨鍊以入。景慕宮薦新。亦同爲磨鍊可也。○大司成李在簡曰。圓點節目持入稟定矣。予詢大臣。尙喆曰。洽好矣。予曰。如此則有實效乎。尙喆曰。實才可得矣。在簡曰。自何時始作乎。予詢大臣。尙喆曰。當自戊戌始矣。予曰。圓點以後。生進外幼學不得見節製。必有向隅之歎。寄齋變通似好。與大提學相議後。更爲稟啓也。
정조 1년 · 강
命關西別餉庫錢三萬兩。上送戶曹。
정조 1년 · 목
領議政金尙喆啓言。頃因戶判所達。關西道臣別備錢五萬兩使之上送矣。道臣徐命膺狀啓以別備之難於擧行爲辭矣。今此所論。亦不可謂無所執。別餉庫留儲中。錢三萬兩上送戶曹之意。請分付。從之。
정조 1년 · 강
命冬至使名稱兼謝恩使。
정조 1년 · 목
領議政金尙喆啓言。冬至使都政當出。而進香使還來後。若有別謝恩之使。則當稱謝恩兼冬至使。而今則不過方物移準。使名當稱冬至兼謝恩使。請以此分付。從之。
정조 1년 · 강
命南陽火賊分付捕廳。別加捕捉。
정조 1년 · 목
領議政金尙喆啓言。卽見水原討捕使金光默報備局者。則南陽有明火賊竊發之患云矣。王畿百餘里之地。萬萬驚駭。此等之賊。不可循例窺捕。分付兩捕廳。請別加捕捉。從之。
정조 1년 · 강
命慶尙監司李衍祥罷職。其代另加擇擬。
정조 1년 · 목
敎曰。歲首特下綸音。廣求才俊。而況於本道。別有飭敎。則職在宣化之地。首尾半載。迄不薦剡。是果副予求助之意乎。至於梁山獄事。何等大獄。初以匿不卽聞。臺臣諭之於前。大臣奏之於後。而尙不修啓。乃於道臣所謂元犯物故後十日之後。始乃草草啓聞焉。有藩臣如是其慢忽乎。道臣雖以申姓漢之不卽就捕事。及中一段傳敎採探虛實。爲遲滯對啓之端。而申姓漢之與安姓漢。巡營會査在於四月。則不可諉之掩捕之遲滯。中一段傳敎。旣見於正月。則其間果無詳探之隙乎。以此以彼。不職甚大矣。慶尙監司李衍祥。爲先罷職。其代今日政。另加擇擬。
정조 1년 · 강
命獄案待新伯下去査實。
정조 1년 · 목
敎曰。道臣雖以安哥歸之元犯。而細看獄案。不無可疑且怪之端。安哥之一次刑致斃。申哥之一度杖不受。焉有如許獄體。況安哥之徑斃。亦爲獄情之大是疑晦處。待新伯不去。元犯眞僞。更當査實。當此盛暑。干連諸人。雖不必滯囚。而諸囚中申功金南復。決不可輕易放送。使之嚴加牢囚事。令該曹分付道臣。
정조 1년 · 강
領府事李溵。箚論御將具善復。賜批。
정조 1년 · 목
箚略曰。臣於御營廳褒貶時。敎鍊官之方帶新營監官者。該掌所管。慢不去來。故欲施警責。則大將具善復。以新營監官是大將之監官。不可治罪。大聲咆喝。擧措駭妄。豈與彼相較爲哉。付之大將。使之決棍。國體所關。善復不可無罪矣。臣孤弱無力。蹈藉至此。臣之罪也。亦願亟賜威罰。以尊朝廷也。批以御將事怪矣。苟是可棍之事。則初何執難。又是不可棍之事。則末何決棍。御將具善復方命。今姑遞差。卿其安心焉。仍命遣史官傳諭。
정조 1년 · 강
命御營都提調李溵總察御將。
정조 1년 · 목
敎曰。御將姑勿出代。本營都提調總察。
정조 1년 · 강
罷御營都提調李溵職。
정조 1년 · 목
敎曰。都提調雖是大臣。旣命總察。則便是大將。紀律自在。何時下敎。而使郞廳尙不聽傳敎乎。揆以紀律。寧不寒心。都提調當處分聽傳敎。下敎勿施。○敎曰。將在軍。君命有所不受。再昨日御將事。可謂不忝宿將家聲。當開營整隊之時。凡所紀律。大將主之。都提調不過管轄而已。施令施律。都提調之事。如或不合紀律。則大將其可不推不受君命之義。而不可執難乎。大臣之箚。不但欠於反省。再昨事。又以何故始聞於今日乎。此猶細事。旣命總察之後。揆以紀律。固當該廳郞廳。使之登時進來聽傳敎。而漫若不聞知。致令莫重軍門。竟時無大將。脫有緩急。則御營三軍。其將瓦解矣。言念及此。寧不寒心。前有先失之責。後有違律之責。不可以大官而曲恕也決矣。御營都提調李溵罷職。
정조 1년 · 강
命訓將張志恒兼察御將。
정조 1년 · 목
敎曰。御將代訓將兼察事。牌招聽傳敎。
정조 1년 · 강
召見知事具善復。下直守令洪樂彬于尊賢閣。
정조 1년 · 목
予曰。濬川幾何爲之乎。善復曰。業已盡爲。水標爲三尺餘矣。予曰。今番事何故也。善復曰。本營褒貶時。都提調決棍將校二人。而臣無所言矣。至於新營監官。臣之所專管者。此若受棍。則在臣私義。有難抗顏。故有所往復矣。予曰。卿果號令校卒。使之勿聽令乎。善復曰。各司堂上欲治下隸。而郞廳引咎。則亦有安徐之道。故臣以大將自治之意。有所往復。大臣亦以爲好。故卽爲決棍。而大臣尊重。臣受重罪。然後朝廷可尊矣。予曰。軍門專用紀律。故將在外。君命有所不受。且大將或爲過擧。則將校亦豈不爭執乎。
정조 1년 · 강
有政。吏曹判書鄭弘淳。參判權噵進。
정조 1년 · 목
以尹行修爲校理。蔡濟恭爲判尹。李性源爲慶尙監司。徐有寧爲黃海監司。
정조 1년 · 강
以尹弘烈爲慶州府尹。
정조 1년 · 목
敎曰。慶州府尹。口傳差出。
정조 1년 · 목
予曰。俄聞御將之言。大將別無所失。國榮曰。待大臣之道。似不可全然無罰矣。國榮曰。齊殿前盜割布帳者。李敬懋捕得云矣。予曰。捕廳之能捕捉。可尙矣。
정조 1년 · 강
禮曹判書洪樂性。疏辭守禦新命。賜批。
정조 1년 · 목
批以守禦新命。欲試于卿。卿其勿辭行公。
정조 1년 · 강
命崔禧延照律。金麟瑞勘放。
정조 1년 · 목
義禁府啓言。崔禧延稽緩之罪。請以此照律。允之。金麟瑞邊遠充軍。告身盡行追奪。私罪施行。敎以功減一等。
정조 1년 · 강
遣承旨。詣 延福殿奉審。
정조 1년 · 강
命司僕正李在學鹿皮一令。前正言尹弼秉熟馬一匹賜給。
정조 1년 · 목
敎曰。漢學殿講居首司僕寺正李在學。鹿皮一領。吏文製述居首前正言尹弼秉。半熟馬一匹賜給。
정조 1년 · 목
敎曰。副提調持淸暑六和湯入侍。○國榮曰。日熱如此。 孝明殿親祭。以攝行下敎似好矣。予曰。情理甚缺然矣。國榮曰。此時勞攘。實有傷損之慮。若未蒙允許。則都提調提調亦當求對矣。予曰。卿懇如此。當勉從矣。
정조 1년 · 강
命藥房旣奏 孝明殿親祭攝儀。
정조 1년 · 목
敎曰。予聞王者之民。熙熙如也。言其治模政法。每尙寬綽。而不貴迫切也。斯非後辟所可柯則者哉。雖然世級浸降。民志不淑。則固不可膠守寬綽之義。不思所以濟以嚴猛之道。眞所謂干戚之舞。不能解平城之圍者也。是以。經曰。刑亂國用重典。卽亦思傳時中之義。而羲易通變之道也。在後世治其國者。烏可不參用斯義也哉。當此義分掃地。紀綱頹隳之時。不率敎而不循軌者。安得不繩之以法。抵之以罪。而至若爵賞。實係於官方之大者。能者揚之。不肖者激之。使仕於朝者。咸知日遷善之義者。目今爲政之急務。故每於前席晉對也。於政曹之臣。未嘗不以激揚之意斷斷不已者。良以此也。是以。凡係銓家激揚之事。雖或有不切於懲勸。徒歸於紛拏者。猶必假借之。優奬之。不欲摧銓家揚淸之意。若乃近日政曹改通拔望之擧。堂箚請之。臺章又請之。而銓官不嫌其顏私。始自喉司之望。權輿於存拔喉。司之望旣如此。則其於釐正兩司之望。推可知矣。任怨之意。奉公之誠。殊可尙也。然於此予有所商量者。向於鄭宇淳疏後。勿令重通之敎。略諭予意矣。今則雖不重通。而至於一番釐正。似不可已。此是不重通而爲重通也。或無有取捨之難而存拔之歎乎。大抵八九年來。以言乎喉司。則亞長之通。固已淆雜矣。以言乎臺閣。則持正之通。又甚糅亂矣。苟若釐正。誠有不可勝拔之慮。又欲拋棄。則亦有車載斗量之歎。今日爲銓任。不亦難乎。予反復思之。今之銓官。決不如古之姚寇矣。然則以此不億之衆。地醜而德齊者强半矣。將何以鑑別而取捨。以稱其許多物情。以鎭其末世澆俗哉。夫銓家用人之地。其於一通一塞。所當深念而深究。無使朝家有迫切之歎矣。且所欲釐正者。如非掣肘之事。則以予激揚之心。豈可使銓官反效退托姑息之習乎。咨爾銓曹之臣。體予十行之綸。喉司兩司等望釐正事。其可停止。其拔其存。自有公議。雖非予所可指揮者。而予之所以惓惓於銓官。其或恐其不甚緊於激揚。而徒爲欠寬綽之歸也。銓曹之臣。竝須知悉。
정조 1년 · 강
遞承旨吳載紹。
정조 1년 · 목
載紹不爲仕進。敎以許遞。政事當日爲之。
정조 1년 · 강
有政。吏曹判書鄭弘淳。參判權噵。參議兪彥鎬進。
정조 1년 · 목
以金尙集爲承旨。
정조 1년 · 강
以左議政爲扈衛大將。
정조 1년 · 목
扈衛廳啓言。三廳大將領府事李溵。有罷職之命。其所帶軍官。當有區處之道。何以爲之。敎以左議政爲扈衛大將。
정조 1년 · 강
成均館以太學生進圓點節目書入啓。
정조 1년 · 강
配時囚李奎七于木川縣。
정조 1년 · 목
義禁府啓言。罪人李奎七。木川縣徒二年半定配所押送。
정조 1년 · 강
命罪人奴金伊詳覆施行。
정조 1년 · 목
刑曹啓言。殺獄罪人奴金伊結案取招。而係是一律。報議政府。請詳覆施行。允之。
정조 1년 · 강
命罪人吳孫興金奉鎭更加嚴形得情。
정조 1년 · 목
刑曹以罪人吳孫興更招。金奉鎭變辭推★(言+妥)啓。竝敎以更加嚴形得情。
정조 1년 · 강
遣承旨。詣 宗廟徽寧殿延福殿景慕宮奉審摘奸。
정조 1년 · 목
敎曰。副提調持淸暑六和湯入侍。○國榮讀奏公事。予曰。金守默之濫殺人命。決不可尋常處之矣。國榮曰。渠之供。辭亦不敢發明。而必使道臣明査得情。恐不可輕易決折矣。予曰。今日之雨。亦可謂甘霈耶。國榮曰。農人近又望雨云矣。○予曰。古則所謂宣薦。多不過數十人。而近年以來。淆雜特甚。一薦之多。或至於百餘人。此亦可悶。故連爲申飭矣。今番則其果精擇云耶。國榮曰。宣薦淆雜。不可不矯正其弊。而昨年以後。則渠輩亦必審愼矣。
정조 1년 · 강
行夜對于興政堂。承旨金尙集。玉堂南鶴聞李儒慶。假注書柳孟養。史官林錫喆金勉柱。
정조 1년 · 강
分揀沈豊之等禁推。
정조 1년 · 목
因修撰沈豊之等禁推傳旨。敎以日熱若此。今番則特爲分揀。原傳旨勿施。
정조 1년 · 강
右捕廳以賊漢趙順金有不敢循例勘斷啓。
정조 1년 · 목
該廳啓言。 孝明殿齋室面帳偸裂賊漢趙順金究覈取招。則以嘉平騎兵。上番雇立。代番於闕內各所矣。今二月偸出。果爲的實。故今方囚推。而此與他罪人有異。有不敢循例勘斷。何以爲之。
정조 1년 · 강
遣承旨詣 元陵奉審。內外山及 陵官摘奸。
정조 1년 · 목
予曰。 孝明殿望 奠。不得親奠。痛缺難抑矣。
정조 1년 · 목
京畿監司趙時俊啓本。南陽府使尹勉矩。治何損昔。謗必有因。麻田郡守金景澤。匪解求蒭。宜察分糶。陽川縣令安宗仁。譽固自如。病或有妨。振威縣令金思渾。文士本色。吏幹終疏。重林察訪申漢彬。病難供職。竝中。陽智縣監李敬克。鄕奸雖祛。吏橫亦悶。下。忠淸監司徐有隣啓本。忠州牧使尹得霖。誠固著績。飭乃求備。扶餘縣監李素。愛民旣切。恤鄰是勖。永春縣監李匡說。恤隱斯摯。稽報宜略。保寧縣監鄭弘德。允矣敏惠。勉之在嚴。竝中。黃海監司李性源啓本。遂安郡守鄭潤弼。志則勤勵。政或柔善。松禾縣監任靖周。豈不恬謹。浸多迂闊。竝中。任靖周點下。靑丹察訪權啓述。昏不事事。下。江原監司金履素啓本。高城郡守尹得弘。旣勤邑事。奚忽隣糴。杆城郡守洪啓瑞。爲治雖鍊。失囚宜警。楊口縣監尹寅國。職雖無闕。報或疏忽。竝中。全羅監司李普行啓本。南原府使宋載德。譽聞素著。謹約可勉。井邑縣監金顯材。政自無瑕。報或損體。茂長縣監申昕。旣能勤孜。宜加審愼。務安縣監南紀雲。大體固好。小疵宜略。和順縣監李顯紀。惠能撫摩。勉在振刷。海南縣監李恒林。數遞流弊。浮謗奚信。獒樹察訪辛普謙。姑無顯疵。碧沙察訪申濟。立馬宜愼。竝中。慶尙監司李祥啓本。晉州牧使鄭致儉。治自鍊熟。杖或過重。固城縣令沈鏶。敗局初當。多謗宜恕。靈山縣監成德雨。吏奸未鋤。新到之故。金泉察訪申大尹。郵屬宜察。竝中。昌原府使吳載重。事或顚遽。非直生疏。軍威縣監金載仁。客何干政。民實受害。機張縣監李尙蕃。引滿妨務。傍政招謗。自如察訪朴東俊。事有難恕。竝下。平安監司徐命膺啓本。博川郡守李尙顯。醇弊也弛。橘酸鮒骨。寧遠郡守李延弼。勤勵麁疏。長短不掩。竝中。宣川府使李徽遠。一懦難醫。郡猾舞智。下。咸鏡監司趙重晦啓本。會寧府使鄭與曾。雖曰老鍊。奈多昏錯。茂山府使李煜。大體固善。倉奸宜察。洪原縣監李仁鎭。治固勤勵。事或要衒。輸城察訪康堯愼。馬政或疏。竝中。端川府使李鎭璧。還賑多錯。柔闇之故。下。
정조 1년 · 목
敎曰。副提調持淸暑六和湯入侍。○予曰。 慈殿患候。近以暑症。連爲靡寧矣。昨有關格之意。膈氣壅滯。戰掉之症復發。當議定湯劑。醫官有入來者乎。國榮曰。吳道烱康命徽徐命緯入來矣。予曰。竝召入。吳道烱等進前。予曰。 王大妃殿患候。復發戰掉之症。而近因暑熱之症候添加。議定當進之劑也。道烱曰。今則暑症最緊。淸暑六和湯本方中。加減進御似宜矣。予曰。常進湯劑中。加入淸暑之劑何如乎。命徽曰。此亦好矣。予曰。諸醫議定以奏。道烱等曰。進御加減淸氣湯好矣。國榮曰。 惠慶宮進御淸暑六和湯。亦爲製入乎。
정조 1년 · 강
王大妃殿進御加減淸氣湯。五貼式命日次製入。
정조 1년 · 강
惠慶宮進服加減歸脾湯。命姑停止。人蔘六和湯。五貼式日次製入。
정조 1년 · 강
重推前慶尙監司李衍祥。
정조 1년 · 목
政院啓言。慶尙監司李衍祥雨澤狀啓。計其日子。極涉稽緩。前慶尙監司李衍祥。請從重推考。允之。
정조 1년 · 강
實錄廳。以纂修應行事目別單書入啓。
정조 1년 · 강
銓堂聯疏自列。賜批。吏曹判書鄭弘淳。參判權噵。參議兪彥鎬。
정조 1년 · 목
疏略曰。臣等於日昨政承旨望。前承旨林得浩自是當擬之人。而以致落漏。及承下詢。臣等昏謬不審之失。益切悚蹙。聯章自列。伏乞亟削臣等之職。批以一時做錯。卿等勿辭開政。
정조 1년 · 강
有政。吏曹判書鄭弘淳。兵曹判書蔡濟恭。參知李世考進。
정조 1년 · 목
以魏興祖爲藍浦縣監。單付領府事李溵。
정조 1년 · 강
汰放時囚崔禧延。
정조 1년 · 목
義禁府啓言。時囚崔禧延杖五十收贖。解見任別敍。私罪施行。敎以汰去放送。
정조 1년 · 목
予曰。堂后之無實官已久。此亦不可無復古之擧。何以則好耶。國榮曰。臣意則使前注書韓用龜爲薦似好矣。予曰。更爲商量。從速擧行好矣。國榮曰。或以爲承旨注書之堂上。使諸承旨爲薦似好云。而此則旣無前例。下詢大臣而決定矣。予曰然矣。予曰。開城留守陳疏辭免。勢將許遞。而其代欲陞擢兪彥鎬矣。國榮曰。可合擢用矣。
정조 1년 · 강
開城留守徐有慶陳疏乞遞。賜批。
정조 1년 · 목
疏略曰。臣歷敭華貫。驟躋宰列。聖恩愈久愈摯。旣授臣居留之職。而又畀臣弟臣有寧以海西觀察之任。居留觀察。顧何等重任。而弟兄之一時竝居。亦果幾人哉。臣叨是職。歲又一周矣。伏乞亟遞臣職。以安私分。以重公器。批以所辭固然。留守之任許遞。
정조 1년 · 강
以兪彥鎬爲開城留守。中批也。
정조 1년 · 강
召見戶曹判書洪樂純于尊賢閣。
정조 1년 · 목
予曰。 元陵位田劃定處。已爲商量乎。樂純曰。業已議定矣。予曰。定於何處乎。樂純曰。以湖西所在免稅劃定矣。予曰。各 陵園墓中。位田之未滿五十結者。置而勿論。數多處。依 元陵例酌定。而 園墓則比之 陵寢。宜有差等矣。樂純曰。 永祐園位田。尙未完定。何以爲之乎。予曰。當商量下敎。昨年 惠慶宮減膳數。與禮判詳考。後日次對以奏。
정조 1년 · 강
元陵位田。命收租中五十結特劃事。分付戶曹。
정조 1년 · 목
敎曰。 元陵位田。卽當劃定。而其所望報者。每在於封山不可耕之地。必是牟利之徒。中間作備之致。使莫重守護之地。尙無位畓。事甚未妥。旣有免稅之例矣。又當杜其憑公之習。收租中田結。依望定之數。五十結特爲劃給事。分付戶曹。
정조 1년 · 목
敎曰。副提調持淸暑六和湯入侍。○予曰。予於宦寺掖隸之類。束之太嚴。反有怨懟之慮。是可悶也。國榮曰。此等之類。雖不可假借。而亦不可使之怨懟而離心。須以恩威竝施爲務。然後可無如此之弊矣。
정조 1년 · 강
命錢文一百貫木三同。入于 惠慶宮。
정조 1년 · 강
兵曹以邊將降考啓。
정조 1년 · 목
該曹啓言。坼見諸道褒貶啓本。則北兵使徐有大啓本。豐山萬戶張再河。以分糶有謗爲目。而置中考。帥臣徐有大推考警責。張再河下考施行。黃海兵使李漢泰。旣自政院察推。勿論。蒜山僉使李漢明。考績後等第更爲修啓之意。請行移。允之。
정조 1년 · 강
黃海監司徐有寧。疏辭新除藩任。賜批。
정조 1년 · 목
批以海西之命。予意在矣。勿辭往欽哉。
정조 1년 · 강
大司諫林鼎遠陳疏自引。仍請洪達洙依律處斷。賜批。
정조 1년 · 목
疏略曰。臣於昨筵。坐次稍遠。大僚奏語。全未諦聽。而追聞以近日臺閣之含默成風。違傲爲事。譏斥備至。含默之罪。臣實爲首。揆以廉義。豈敢厭然仍冒也。亟命鐫削。以爲不言者戒。臣方祈免。不宜贅說。而竊有所憂慨者。洪達洙以干連逆家之人。薄竄旋宥。已是失刑。而創出妖言。誑惑愚氓。設心兇譎。所當嚴鞫得情。快施當律。一次刑訊。遽然遠配。甚非折亂萠懲妖孼之道。臣謂亟寢成命。更加依律處斷。有不可已也。批以何怪乎達洙。爾其勿辭察職。
정조 1년 · 강
給寧遠等郡壓囕戶恤典。
정조 1년 · 목
平安監司徐命膺。以寧遠郡良人金正雄女十四歲兒等壓死事馳啓。又以義州府老軍金尙三等虎囕死事馳啓。敎以令本道恤典擧行。
정조 1년 · 강
遣承旨。詣 宗廟永寧殿奉審。雨漏處亦爲看審。
정조 1년 · 강
召見江華留守金鍾秀。入侍于尊賢閣。
정조 1년 · 목
予曰。江留入侍。金鍾秀進前。予曰。見卿久矣。予曰。卿之莅任已久。其間遍觀關防形便乎。鍾秀曰。遍覽矣。予曰。沁都素稱關防重地。所見何如。鍾秀曰。比之南北漢。未知優劣之如何。而沁都是天作之地。而甲串文殊。且是最要害處。以水路言之。南有永宗。西有喬桐。江華居中。故我東先儒。多有統禦使移設之論。而臣之愚見亦如是矣。脫有緩急之變。永宗喬桐不相關涉。而江華前洋。無一戰船無水卒。事甚疏虞矣。予曰。城堞何如。鍾秀曰。內城完固。而外城則多有頹圮處矣。予曰。連爲修築乎。鍾秀曰。李徽之居留時。出米二百石及軍器庫餘錢九百兩。合作爲千五百兩。年年取殖。間年修補。報備局。仍爲定式。此後限十年次次修築。則庶可無慮矣。予曰。莅任後文武試才乎。鍾秀曰。果爲之。而皆是武技。文則數十人矣。予曰。沁都旣是關防武備之地。則其在勸奬之道。當專尙武技。何用文爲。鍾秀曰。果如聖敎。然而雖執弓馬者。略知忠君事上之義。然後可責其臨戰賈勇。豈可全然廢文乎。予曰。卿言亦好矣。
정조 1년 · 목
敎曰。副提調持淸暑六和湯入侍。○予曰。承文院褒貶。居下者太多。許多人之經二年乃敍。亦可悶也。國榮曰。一幷蕩滌似好矣。予曰。從當下敎矣。予曰。右相入侍事遣史官傳諭。左承旨勿爲申退事分付。
정조 1년 · 강
召見右議政徐命善于尊賢閣。
정조 1년 · 목
予曰。俄見廣州御史書啓。則軍餉事甚可悶矣。命善曰。臣等略聞其槪矣。予曰。其所謂手記之弊甚怪矣。命善曰然矣。予曰。府尹之罪何如。命善曰。軍餉虛錄。其罪似不輕矣。予曰。庚寅以後府尹皆當被罪乎。承旨鄭民始曰。不當秋捧者。似無罪矣。命善曰。嚴禁手記之規。然後可無後弊矣。予曰。近來詰戒之政。疏虞莫甚。殊非細事也。卿旣屢經將任。必有講究者。留意於此等處。俾爲修擧之道好矣。
정조 1년 · 목
予曰。我國關防之疏虞。已無可言。而近來戎政之解弛。亦甚可悶。俄者右相入侍。亦有酬酢。而不可不釐正者多矣。國榮曰。軍門等事。亦果有不可不變通者。而第其變通。苟不得盛水不漏之道。則捄一弊。復生一弊。反不如仍舊貫之爲愈。決不可倉卒輕易變更矣。
정조 1년 · 목
予曰。洪樂仁今日作故云。不但渠之慘然。 慈宮患暑未寧之際。自聞此報以後。 症候越添。膈間壅滯。故雖米飮不得順下。輒有嘔氣 症勢。如是非輕。焦迫罔措不可狀。國榮曰。伏不勝驚慮。令醫女先爲 診察後。召醫官議定湯劑似好矣。予曰。藥房當爲直宿。兩提調皆入來後。入侍議定好矣。
정조 1년 · 강
命藥房三提調直宿。
정조 1년 · 목
敎曰。 惠慶宮有問 安。藥房三提調直宿。醫女差備待令。
정조 1년 · 강
施參判洪樂仁隱卒之典。
정조 1년 · 목
敎曰。今聞前參判洪樂仁卒逝云。愴悼何言。 慈候因此而添劇。可勝罔措。予於諸舅中。此人最嘉尙者。以其心術之不邪曲。以其文華有所可觀。今焉已矣。亦復奈何。柩材令歸厚署各別卽爲擇送。凡諸等事。令該曹依例擧行事分付。
정조 1년 · 목
予曰。今當議定湯劑。而嘔氣之 候方苦。湯劑雖欲進服。實難順下。姑以粟米飮略補元氣。後以當劑進服似好矣。國榮曰。嘔氣之 候若無減。則湯劑似不得穩服。姑爲觀勢。議定進服似穩當矣。
정조 1년 · 강
惠慶宮進服人蔘粟米飮一貼。命日再煎入。
정조 1년 · 강
命不參廷 候人。情勢外一竝削職。坐直承旨。入直玉堂罷職。
정조 1년 · 목
敎曰。欲爲詳知後處分。今有推考承旨入侍之命矣。果皆不參云。以 慈候而問候於大殿。則所係之重顧何如。而家遠大臣。尙能及時進參。則所謂廷班。不能成列。今日臣子。如是而亦可謂之知分義乎。紀綱道理掃地矣。昨今年每以 慈候設廷候之時。則必待自上之促敎。然後始乃强參。是何意義。二品以上有實職人員中。不參廷 候人及只呈單子。終不入來之人。除非情勢之衆所共知者外。一竝削職。玉堂之不卽入來。誤聽下吏之言。非其罪也。然稽忽則甚。行公玉堂一竝爲先從重推考。○口敎曰。政院玉堂旣在至近之地。問 安稽滯。朝廷之未及聚會。勢似然矣。而政院玉堂則以 慈宮之問 安。不甚驚動而然乎。苟有臣分。焉敢若此。坐直承旨一竝罷職。入直玉堂罷職。
정조 1년 · 강
以李重祜爲吏曹判書。
정조 1년 · 목
敎曰。吏曹判書前望單子入之。
정조 1년 · 강
金吾以領敦寧金陽澤。領議政金尙喆。右議政徐命善待命啓。
정조 1년 · 강
命領敦寧領右相勿待命。
정조 1년 · 목
敎曰。勿待命事。遣史官傳諭于領敦寧及領右相。命召仍爲傳授於時任大臣處。
정조 1년 · 목
敎曰。捕將出代間。左捕將姑令兼察。
정조 1년 · 목
國榮曰。 惠慶宮嘔氣膈滯之 候何如。予曰。少無減勢矣。國榮曰。俄與諸醫相議。則安胃之劑進服。然後 嘔氣當爲差減云。今日召醫議定似好矣。予曰。俄者粟米飮少許進服後。非但膈滯之轉苦。 嘔氣益發。姑觀夜 候之動靜。明日議定好矣。
정조 1년 · 강
以李義翊李鎭衡爲承旨。前望也。
정조 1년 · 강
以柳鎭夏爲禁軍別將。李漢膺爲右邊捕將。口傳也。
정조 1년 · 목
予曰。因卿力請。朝 奠不得親行。益切悲缺矣。國榮曰。臣職在保護。故有所仰懇。而雖以聖孝言之。冒暑將事。玉體有損。則豈無貽慽之慮乎。
정조 1년 · 강
召見領左相及御史于興政堂。領議政金尙喆。左議政鄭存謙。京畿御史李秉模。北漢御史李敬養。
정조 1년 · 목
予謂秉模曰。所經之處。全不移秧乎。秉模曰。灌漑處或移秧。而高燥處往往龜坼矣。予曰。北漢軍餉米事。自備局回啓也。予曰。守令之治績何如。秉模曰。以臣之所見聞。不治之罪。莫尙於利川縣監金鼎鎭也。其些少疵病。固不可一一枚擧。而大體則刑杖酷矣。且不束吏。怨聲在路。其不職之失。已無可言。予曰。高陽何如。秉模曰。昏謬不察。束下解弛。吏緣爲奸。雖無侵虐之政。而亦有怨詈之言。但其人物則斷無一毫不法之事矣。予曰。善治誰爲其最。對曰。豐德府使李廷老。一心爲治。民賴而安矣。予曰。其次爲誰。對曰。坡州牧使朴宗益。堇無疵病矣。予曰。書啓令吏曹今日內回啓。
정조 1년 · 강
遞兵判蔡濟恭。以李徽之代之。
정조 1년 · 목
領議政金尙喆啓言。兵曹判書蔡濟恭之目下情勢。無怪其連日違召。而大政漸迫。事多可悶。請許遞。從之。敎以前望單子入之。
정조 1년 · 강
遣承旨。詣龍山江楮子島奉審摘奸。
정조 1년 · 목
祈雨祭。在明日也。
정조 1년 · 목
敎曰。副提調持加減心腎湯入侍。○予曰。京畿御史書啓。何至今不爲回啓乎。催促捧入。國榮奉進讀奏。予曰。守令中略有瑕疵者。似不必改差矣。新官之勝於前官。有未可必。則徒貽迎送之弊。豈若委任而責成耶。
정조 1년 · 강
命仁川府使金謹行。果川縣監吳泰讓越俸五等。
정조 1년 · 목
敎曰。仁川果川兩守令之登於繡啓者。雖非褒尙。亦非專貶。則該曹之覆啓。宜乎若此。而此時民事。亦不可不顧。數遞可悶。仁川府使金謹行。果川縣監吳泰讓。幷越俸五等。姑示飭勵。以責來效。
정조 1년 · 강
命兵曹參判金魯鎭漢城左尹除授。
정조 1년 · 강
右議政徐命善疏辭新除中書之任。賜批。
정조 1년 · 목
批以初諭略諭。卿應體悉。噫顧今國事。枚卜之擧。捨卿奚以。卿之爲君之誠。愛民之心。卽朝野之所想望者。今者新命。意豈淺淺。況當悶旱之時。卿何不造朝共濟艱虞。而撝謙太過。有若循例者然乎。卿須體小子慇懃之意。念國事罔涯之狀。卽速造朝。用副此望焉。仍命遣史官傳諭。
정조 1년 · 강
慶尙監司李衍祥陳疏自列。賜批。
정조 1년 · 목
疏略曰。臣叨是任。歲已周矣。觸事憒劣。無往非罪。卽者憲臣之疏出。而臣之不職。於是益著矣。緩視重獄。淹延時日。顧其罪果何如也。第梁山獄事。擬待斯得之後。具由陳啓。另飭該郡。嚴囚究問。則轉相援引。延及五六州三十餘人。拖及屢朔。職由是爾。臺評之來。何以自解乎。伏乞亟遞臣職。仍治臣罪。批以本事旣如此。何必過引。卿其勿辭。欽哉。
정조 1년 · 강
吏曹參議兪彥鎬陳疏自引。賜批。
정조 1년 · 목
疏略曰。至於金方行事。秪緣臣矇不省識。遂使負犯如彼者。玷累榮選。此其爲罪。果何如也。臺章之發。瞿然自訟。幸賴聖慈曲庇。察臣無情。而辜恩溺職之罪。實無以自贖。亟命鐫削臣職。批以此非過引者。爾其勿辭察職。
정조 1년 · 목
藥院啓言。 惠慶宮症候。粟米飮進服後。有 差勝之勢乎。令醫女趁早入診。臣等率諸御醫議定繼進湯劑爲宜矣。敎以待下敎入侍。
정조 1년 · 목
國榮曰。 惠慶宮症候。夜來加減若何。予曰。一向無減。焦悶。國榮曰。粟米飮進服後。 嘔氣膈滯之候何如。予曰。苦劇之症。比昨稍歇。而尙未顯減矣。國榮曰。殿下憂遑之餘。寢膳諸節何如。予曰。焦遑達夜。寢食皆不安矣。國榮曰。今日可以議定湯劑乎。予曰。藥房都提調提調率醫官入侍。鄭存謙具允鈺。醫官慶絢吳道烱徐命緯康明徽進伏。存謙曰。 惠慶宮氣候。猝然靡寧。下情不勝憂慮。夜來加減若何。予曰。一向靡寧矣。存謙曰。聞醫女所傳之言則 嘔氣症候。少無減勢云。尤極焦悶。令諸醫議定湯劑似好矣。命醫官進前。予曰。 慈宮症候。膈間凝滯。 嘔氣兼發。故粟米飮之屬。不能多進。時或少許進服。亦不順下。此何症乎。道烱曰。暑氣外侵。流痰內凝。故氣度不得旋斡。胃氣漸至虛弱。蔘橘茶進服則似好矣。予曰。人蔘每貼當入幾何。道烱曰。當入一錢矣。予曰。橘皮當入幾錢。對曰。亦入一錢矣。予曰。其他材料幾何。對曰。香附子一錢。及縮砂五分矣。絢曰。粟米少許入之則洽好矣。予曰。諸醫所見何如。命緯明徽等曰。臣等自外相議後入侍矣。
정조 1년 · 강
惠慶宮進服蔘橘茶。命入人蔘橘皮香附子各一錢。縮砂五分。粟米飮少許。命日三煎入。